Hlaudi sê hy ‘is toekomstige president van SA’Hlaudi Motsoeneng, voormalige bedryfshoof van die SAUK. Foto: ANA Hlaudi Motsoeneng, voormalige bedryfshoof van die SAUK, sê aangesien die openbare uitsaaier hom in die pad gesteek het, het hy sy oog op ŉ selfs meer invloedryke pos – dié van president van Suid-Afrika. Motsoeneng het Dinsdagaand by ŉ geleentheid van Incredible Happenings Ministries gesê daar is baie foute wat hy sal regstel wanneer hy dié toppos in die Uniegebou beklee. “Mense sê daar is nie geld in Suid-Afrika nie, maar daar is geld in Suid-Afrika. Ek het dit op praktiese wyse by die SAUK gesien – toe ek gesê het plaaslike kunstenaars moet geld gegee word, [want] die meeste van die miljoene is vir buitestaanders [buitelandse kunstenaars] gegee,” het Motsoeneng onder luide applous gesê. “Wanneer dit by ons eie mense kom, Suid-Afrika, kry jy net sente, maar die buitestaanders kry die geld. Dit is tyd om dit stop te sit. Om dit stop te sit, gaan Hlaudi die toekomstige president van Suid-Afrika wees. Dankie.” Dinsdagaand se geleentheid wat deur die organisasie #NotInMyName en Incredible Happenings Ministries gereël is, het verskillende lede van die samelewing byeengebring, insluitend pastore, sangomas en tradisionele leiers om die vlaag van geweld teen vroue te bespreek. Motsoeneng het gesê Suid-Afrikaners aap dikwels die lewens na van mense in televisiereekse en sepies. “Afrikane is mal oor hierdie sepies waar daar bakleiery is. Mense wat saam is, ŉ man en ŉ vrou, kyk na hierdie sepies. Ek praat oor wat ek weet, wat ek al gesien het,” het hy gesê. “Mense wat daardie sepies kyk, baklei, want hulle sien bakleiery [op die televisie]. Die vrou en die man verneuk, want hulle sien die verneukery. Selfs wanneer iemand nie verneuk nie, is jou denkwyse van so aard dat jy dink jou maat verneuk jou omdat jy daardie gevaarlike sepies kyk.” Motsoeneng was vroeër vandeesweek weer in die nuus nadat die konstitusionele hof beslis het hy moet vir die regskoste van Solidariteit en die Broadcasting, Electronic Media, and Allied Workers’ Union (Bemawu) opdok wat die sogenaamde SAUK 8 in die arbeidshof teen hul onregmatige afdanking verteenwoordig het. Dr. Dirk Hermann, die bestuurshoof van Solidariteit, het vroeër gesê die totale regskoste van die partye kan tussen R1,6 en R1,8 miljoen beloop.